|  |  |
| --- | --- |
| Pkt. 436 | Salg af fast ejendom |
| Sagsnr. 312812 | Byrådet |  **Lukket**  punkt |

## Resume

Den ene lejlighed i byhuset Frue Kirkestræde 3, Roskilde, står tom, og der skal tages stilling til, om ejendommen skal sælges. I givet fald skal der fastlægges salgsvilkår og meddeles bevillinger.

Sagen er lukket, da den drejer sig om salg af fast ejendom. Sagen kan åbnes, når der foreligger underskrevet endelig købsaftale.

## Indstilling

Forvaltningen indstiller,

1. at ejendommen Frue Kirkestræde 3 udbydes til salg ved mægler til højestbydende, idet minimumsprisen fastsættes til 3.250.000 kr.,
2. at forvaltningen bemyndiges til at underskrive købsaftalen på de anførte vilkår, hvis der opnås en købesum på mindst 3.250.000 kr.,
3. at der i 2019 afsættes rådighedsbeløb og gives en anlægsbevilling på 3.250.000 kr. til salgsindtægten, beløbet tilføres købs- og salgspuljen,
4. at der i 2019 afsættes rådighedsbeløb og gives en anlægsbevilling på 80.000 kr. til mæglerhonorar og øvrige salgsomkostninger, beløbet finansieres af købs- og salgspuljen,
5. at driftsbudgettet for lejeindtægter reduceres med 91.000 kr. i 2019 og 104.000 kr. fra 2020 og frem, og
6. at det årlige driftsbudget for bygningsvedligeholdelsen reduceres med 41.000 kr. fra 2019 og frem

## Beslutningskompetence

Økonomiudvalget for så vidt angår indstillingspunkt 1 og 2, og byrådet for så vidt angår de øvrige punkter.

## Sagsfremstilling

Kommunen har ejet byhuset på Frue Kirkestræde 3 siden 1945. Huset indeholder 2 udlejningslejligheder på hver 74 m2. Den ene lejlighed er netop opsagt, mens den anden fortsat er udlejet til en lejer, som har beboet den siden 1991.

Det anbefales, at ejendommen søges solgt nu, hvor en ny ejer har muligheden for at flytte ind i den tomme lejlighed.

Ejendommen er opført i 1928. Vedligeholdelsesstanden er OK, men ikke prangende. Til gengæld er beliggenheden i Roskilde bymidte fantastisk.

Grunden er på 350 m2 med en lille fælles have og et udhus på 18 m2.

Mægler foreslår, at ejendommen udbydes til en minimumspris på 3.250.000 kr., hvorved han tror, at der kan tiltrækkes en del interesserede bydere.

Ejendommen kan udbydes i januar til overtagelse den 1. april 2019.

Salget vil ske med fuld ansvarsfraskrivelse for eventuelle fejl og mangler ved ejendommen.

## Økonomi

I budget 2019 er afsat en pulje på 81 mio. kr. til køb og salg af jord og ejendomme, nettosalgsindtægten på 3.170.000 kr. nedskriver puljen.

Der er en årlig lejeindtægt fra begge lejligheder på 104.000 kr. Hvis ejendommen sælges pr. 1. april vil de samlede lejeindtægter blive reduceret med 91.000 kr. i 2019 og 104.000 kr. fra 2020 og frem.

Endvidere er der årligt afsat 41.000 kr. til ejendommens vedligeholdelse m.v., disse udgifter vil bortfalde ved et salg i 2019.

Økonomiske konsekvenser anlægssager i årene 2018-2021:

|  |  |  |  |
| --- | --- | --- | --- |
| Alle tal i 1.000 kr.- = merudgift eller mindreindtægt+ = Mindreudgift eller merindtægt | 2019 | 2020 | 2021 |
| Investeringsoversigt, senest vedtagne rådighedsbeløb: |  |  |  |
| Anlæg, udgifter | 0 |  |  |
| Anlæg, indtægter | 0 |  |  |
|  |  |  |  |
| Forslag til revideret rådighedsbeløb: |  |  |  |
| Anlæg, udgifter | -80 |  |  |
| Anlæg, indtægter | 3.250 |  |  |
|  |  |  |  |
| Ansøgning om anlægsbevilling: |  |  |  |
| Anlæg, udgifter |  -80 |  |  |
| Anlæg, indtægter | 3.250 |  |  |
|  |  |  |  |
| Afledt drift: |  |  |  |
| Udgifter  | 41 | 41 | 41 |
| Indtægter | -91 | -104 | -104 |
|  |  |  |  |
| Finansiering:Ændring af købs- og salgspuljenForværring af kassebeholdningen | 3.170-50 | -63 | -63 |

## Økonomiudvalget, 12-12-2018, pkt. 538

Ad. 1.-2. "at" godkendt. Henrik Stougaard (Ø) kan ikke godkende salget, og begærede sagen i byrådet.

Ad 3.-6. "at" anbefales.

Fraværende: Merete Dea Larsen.

## Byrådet, 19-12-2018, pkt. 436

Godkendt.

Ø kan ikke godkende.